text: Kæmper mod stort gaslager
  23 november 2010 kl. 13.07
  Byrådet i Tønder fortsætter kampen mod et gaslager under byen.
  Borgmester Laurids Rudebeck (V) mødte i dag op i Folketingets energipolitiske udvalg for at få ophævet Energistyrelsens reservation af et areal til gaslageret.
  Energistyrelsen fik for 13 år siden reserveret et areal til et gaslager, der skal rumme 700.000 kubikmeter naturgas.
  Tønder har særlige geologiske forhold i undergrunden, der er velegnet til et gaslager. Det gælder især undergrunden under byen.
  Gasledningen skal bores skråt ned og pumpes ind under byen.
  Indbyggerne i Tønder frygter, at de kommer til at bo på tikkende bombe, selv om eksperter bedyrer, at naturgas i et gaslager ikke kan eksplodere.
  
  Forsyningssikkerhed
  Gaslageret skal bidrage til en stabil energiforsyning, når naturgassen i Nordsøen slipper op.
  Naturgassen skal købes i udlandet, og det nye gaslager skal sikre, at der altid er gas til rådighed, selv om forsyningerne fra udlandet er vekslende året igennem.
  Bystyret og indbyggerne i Tønder mener, at de kommer til at betale et alt for høj pris for forsyningssikkerheden.
  I forvejen falder indbyggertallet i Tønder, og et gaslager under byen vil næppe fremme, at flere flytter til Tønder.
  Flere udenlandske selskaber er interesseret i at drive et gaslager i Tønder. Der er store penge i at købe billig gas, lægge den på lager og sælge den dyrt.
  